Je Humbers de Clerevaux, fil noble baron Ponçon, signour de Cleresvaux, fais savoir à touz ces qui verront ces presantes lettres que, par la volunté et le comandemant mondit pere, ay pris en fié lige la vile de Patronay et les appendisses, de la noble dame Lore, fame çay en arrier le noble baron Jeham, conte de Bourgoigne et signour de Salins, et doudit fié suis antrez en son homage lige, sauve l’eschoite de heritaige de fié lige, s’ale m’avenoit. Et est assavoir que se aucuns demandoit riens oudit fié à ladite dame, je, lidiz Humbers, et lidiz Poinz, ses peres, prometons à ladite dame, per noz soiremanz donné corporelmant sus saint ewangile, deffandre et garantir ledit fié à ladite dame et à ses hoirs contre toutes genz à droit. En tesmoignaige de laquel chose, je, lidiz Poinz, ay mis mon seel en ces presantes lettres, à la requeste doudit Humber, mon fil, et li religious hons priours de Bonleu, de l’ordre de la Chartresse, son seel en ces lettres, à ma requeste et à la requeste doudit Humber, mon fil, en plus grant tesmoignaige de verité. Ce fut fait l’am Nostre Signour mil CC septante et sept, le dimenche devant la saint Gregoire.